เอกสารแนบ 3: รายงานของคณะกรรมการตรวจสอบและธรรมาภิบาล 

เรียน ผู้ถือหุ้น บริษัท สมบูรณ์แอ๊ดวานซ์ เทคโนโลยี จำกัด (มหาชน)

คณะกรรมการตรวจสอบฯ ประกอบด้วยกรรมการผู้ทรงคุณวุฒิที่มีความเป็นอิสระ 3 คน 1 ในนั้น
เป็นผู้มีความรู้และประสบการณ์ด้านการบัญชี คณะกรรมการตรวจสอบฯ
ปฏิบัติหน้าที่ตามขอบเขตความรับผิดชอบ ที่ได้รับมอบหมายจากคณะกรรมการบริษัท
ซึ่งสอดคล้องกับประกาศของคณะกรรมการกำกับตลาดทุน
และข้อกำหนดของตลาดหลักทรัพย์แห่งประเทศไทย

ในปี 2556 คณะกรรมการตรวจสอบฯ มีการประชุมทั้งสิ้น 6 ครั้ง
และได้รายงานผลการดำเนินงานต่อคณะกรรมการบริษัทเป็นประจำทุกไตรมาส กรรมการตรวจสอบฯ
แต่ละคนได้เข้าร่วมประชุมตามรายละเอียด ดังนี้

นายปัญจะ เสนาดิสัย ประธานกรรมการตรวจสอบฯ เข้าร่วมประชุม 6/6 ครั้ง

นายไพฑูรย์ ทวีผล กรรมการตรวจสอบฯ เข้าร่วมประชุม 6/6 ครั้ง

นายอัจฉรินทร์ สารสาส กรรมการตรวจสอบฯ เข้าร่วมประชุม 6/6 ครั้ง

การประชุมในบางครั้ง คณะกรรมการตรวจสอบฯ ได้หารือกับกรรมการผู้อำนวยการ ฝ่ายบริหาร
ผู้สอบบัญชี ผู้ตรวจสอบภายใน ตามวาระอันสมควร ซึ่งการประชุมทุกครั้ง คณะกรรมการตรวจสอบฯ
ได้รายงาน แสดงความเห็นและให้ข้อเสนอแนะอย่างอิสระโดยสรุปสาระสำคัญได้ดังนี้

ความถูกต้อง ครบถ้วน และเชื่อถือได้ของรายงานทางการเงิน

สอบทานงบการเงินรายไตรมาส และงบการเงินประจำปี 2556
ร่วมกับฝ่ายบริหารและผู้สอบบัญชีเพื่อให้ความเห็นชอบต่อรายงานทางการเงินได้จัดทำขึ้นโดยถูกต้องตามที่ควรในสาระสำคัญ
ตามหลักการบัญชี
ที่รับรองทั่วไป และสอบทานการเปิดเผยข้อมูลสำคัญ รายการที่เกี่ยวข้องกัน
และรายการที่อาจก่อให้เกิดความขัดแย้งทางผลประโยชน์อย่างครบถ้วนเพียงพอและเชื่อถือได้
รวมทั้งได้หารือเป็นการเฉพาะกับผู้สอบบัญชีโดยไม่มีฝ่ายบริหารเข้าร่วม
เพื่อรับทราบประเด็นปัญหาที่พบจากการสอบบัญชี
ตลอดจนพิจารณาและเสนอความเห็นต่อแผนการตรวจสอบและผลการตรวจสอบของผู้สอบบัญชีก่อนเสนอคณะกรรมการบริษัทเพื่อพิจารณา

ระบบควบคุมภายในและการตรวจสอบภายใน

กำกับดูแลงานตรวจสอบภายใน ให้ปฏิบัติสอดคล้องกับมาตรฐานวิชาชีพ
โดยใช้วิธีการประเมินความเสี่ยงและระบบควบคุมภายในตามมาตรฐานของ COSO
ตลอดจนพิจารณาให้ความเห็นชอบแผนงานตรวจสอบประจำปี
ซึ่งจัดทำขึ้นโดยพิจารณาจากปัจจัยเสี่ยงทางธุรกิจด้านต่างๆ
รวมทั้งแผนอัตรากำลังและแผนการพัฒนาบุคลากร
ในการพิจารณารายงานผลการตรวจสอบได้ให้ข้อเสนอแนะทั้งต่อแผนกตรวจสอบภายในและฝ่ายบริหาร
เพื่อใช้ประโยชน์ในการปรับปรุงการปฏิบัติงานอย่างต่อเนื่อง

คณะกรรมการตรวจสอบฯได้พิจารณาถึงผลการตรวจสอบตามแผนการตรวจสอบในเรื่องที่สำคัญตามแผนการตรวจสอบประจำปี
พร้อมกับให้ข้อสังเกต และนำเสนอเรื่องที่สำคัญต่อคณะกรรมการบริษัท เพื่อให้
มีการติดตามให้ฝ่ายบริหาร เร่งปรับปรุงการปฏิบัติงานตามประเด็นที่ผู้ตรวจสอบภายในตรวจพบ

การปฏิบัติตามข้อกำหนดและกฎหมายที่เกี่ยวข้อง

คณะกรรมการตรวจสอบฯ ได้สอบทานให้บริษัท
ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัทอย่างสม่ำเสมอ โดยมีความเห็นว่า
รายการที่บริษัทต้องปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจที่ได้สอบทานนั้นมีความเพียงพอ
และได้ให้ฝ่ายบริหารติดตามสาระสำคัญของการประกาศใช้พระราชบัญญัติหลักทรัพย์และตลาดหลักทรัพย์
และประกาศที่เกี่ยวข้อง รวมทั้งรายงานเพื่อทราบและพิจารณาอย่างใกล้ชิด

การปฏิบัติตามมาตรการป้องกันการทุจริต คอร์รัปชั่น

ในปีที่ผ่านมา บริษัทได้ประกาศเจตนารมณ์แนวร่วมปฏิบัติ (Collective Action Coalition)
ของภาคเอกชนไทยในการต่อต้านการทุจริต
โดยจัดให้มีการประเมินความเสี่ยงที่เกี่ยวข้องกับการทุจริตภายในบริษัท
รวมทั้งการทบทวนการปฏิบัติตามนโยบายการต่อต้านการทุจริต และได้แจ้งผลการประเมินตนเอง
ตามแบบที่กำหนด ต่อคณะกรรมการแนวร่วมฯ เพื่อขอการรับรอง
โดยได้รับการรับรองเป็นสมาชิกแนวร่วมปฏิบัติของภาคเอกชนไทยในการต่อต้านการทุจริต
ซึ่งมิใช่หมายความว่าบริษัทจะปลอดจากการทุจริต คอร์รัปชั่น ในทุกกรณี
และคณะกรรมการตรวจสอบฯ
มั่นใจว่าบริษัทมีมาตรการเพียงพอในการต่อต้านและตรวจพบการทุจริตและคอร์รัปชั่นอย่างมีประสิทธิภาพ

การเปิดเผยข้อมูลของรายการที่เกี่ยวโยงกัน

พิจารณาการทำรายการระหว่างกัน และการเปิดเผยข้อมูลรายการที่เกี่ยวโยงกัน
ในหมายเหตุประกอบงบการเงินประจำปี และรายไตรมาส
ตลอดจนให้ความเห็นโดยอิสระต่อรายการได้มาและจำหน่ายไปซึ่งสินทรัพย์
ในการลงทุนในโครงการสำคัญต่าง ๆ ของบริษัทและบริษัทย่อย

การคัดเลือกและเสนอแต่งตั้งผู้สอบบัญชี

คณะกรรมการตรวจสอบฯ ได้พิจาณาผลการปฏิบัติงานในปีที่ผ่านมาของบริษัท เคพีเอ็มจีภูมิไชย
สอบบัญชี จำกัด (KPMG) ซึ่งเป็นการทำหน้าที่ผู้สอบบัญชีให้กับบริษัทและบริษัทย่อย เห็นว่า
น่าพึงพอใจ โดยจากการประชุมร่วมกัน
ผู้สอบบัญชีได้รายงานข้อบกพร่องของระบบการควบคุมภายในที่ตรวจสอบพบ
รวมทั้งแนวทางการปฏิบัติตามมาตรฐานการบัญชี ให้คณะกรรมการตรวจสอบฯ ทราบทุกไตรมาส
จึงเห็นควรเสนอแนะให้คณะกรรมการบริษัท นำเสนอขออนุมัติต่อที่ประชุมผู้ถือหุ้นเพื่อแต่งตั้ง
นายเอกสิทธิ์ ชูธรรมสถิตย์ นายเจริญ ผู้สัมฤทธิ์เลิศ นายวีระชัย รัตนจรัสกุล และ นางมัญชุภา
สิงห์สุขสวัสดิ์ แห่งบริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทและบริษัทย่อย
ประจำปี 2557 โดยมีค่าตอบแทนเมื่อรวมกับบริษัทย่อย เป็นจำนวนเงิน 3,924,000 บาท
โดยผู้สอบบัญชีไม่ได้ให้บริการอื่นแก่บริษัทในกลุ่ม

การกำกับดูแลกิจการที่ดี

ส่งเสริมและติดตามความคืบหน้าของกระบวนการพัฒนาการกำกับดูแลกิจการที่ดีและความรับผิดชอบต่อสังคมอย่างต่อเนื่อง
การพิจารณาปรับปรุงคู่มือ CG และ Code of Conducts รวมทั้งให้แนวทาง
และข้อเสนอแนะอื่นที่จำเป็นเพื่อการพัฒนา ซึ่งในปีนี้บริษัทได้รับรางวัล “SET Awards of Honor”
จำนวน 2 รางวัล คือ รางวัลเกียรติยศแห่งความสำเร็จที่มีความเป็นเลิศด้านบรรษัทภิบาลดีเด่น
(Top Corporate Governance Report Awards) ต่อเนื่องปีที่ 5 และ
รางวัลเกียรติยศแห่งความสำเร็จด้านความรับผิดชอบต่อสังคม (Best Corporate Social
Responsibility Awards) ต่อเนื่องปีที่ 3

การบริหารความเสี่ยง

กำกับดูแลระบบการบริหารความเสี่ยง (Risk Management)
ของบริษัทให้มีกระบวนการบริหารความเสี่ยงอย่างเป็นระบบมาตรฐานที่เหมาะสม
มีประสิทธิภาพและเกิดประสิทธิผล โดยได้พิจารณารายงาน
ผลการบริหารความเสี่ยงในปีที่ผ่านมา และให้ข้อเสนอแนะการปรับปรุง
รวมทั้งมุมมองด้านความเสี่ยงต่างๆ

ความเห็นต่อการปฏิบัติหน้าที่ตามกฎบัตรของคณะกรรมการตรวจสอบฯ

จากการประเมินผลผลการปฏิบัติงานตนเองของคณะกรรมการตรวจสอบฯประจำปี 2556 เมื่อวันที่
10 มกราคม 2557 คณะกรรมการตรวจสอบฯ
ได้สอบทานการปฏิบัติหน้าที่ของคณะกรรมการตรวจสอบฯ
ในเรื่อง การทำหน้าที่โดยรวม การสอบทานการจัดทำงบการเงิน
การสอบทานการควบคุมภายในและการบริหารความเสี่ยง
การสอบทานให้บริษัทปฏิบัติตามกฎหมายที่เกี่ยวข้องกับธุรกิจของบริษัท
การพิจารณาคัดเลือกเสนอแต่งตั้งผู้สอบบัญชี
การพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
การจัดทำรายงานของคณะกรรมการตรวจสอบฯ ซึ่งผลการประเมินโดยรวมสรุปว่า
ได้ปฏิบัติงานอย่างครบถ้วนแล้ว

คณะกรรมการตรวจสอบฯ เห็นว่า
บริษัทมีกระบวนการจัดทำและการเปิดเผยข้อมูลในรายงานทางการเงินที่เหมาะสมและเชื่อถือได้
รวมทั้งมีการบริหารความเสี่ยงและระบบควบคุมภายในที่เพียงพอ โดยมีการพัฒนาอย่างต่อเนื่อง
เพื่อสนับสนุนให้บริษัทมีการกำกับดูแลกิจการที่ดีอย่างยั่งยืน

  นายปัญจะ เสนาดิสัย

  คณะกรรมการตรวจสอบและธรรมาภิบาล

  18 กุมภาพันธ์ 2556